鏡聽詞
作者：王建
朝代：唐

paragraphs: 重重摩挲嫁時鏡，夫壻遠行憑鏡聽。
回身不遣別人知，人意丁寧鏡神聖。
懷中收拾雙錦帶，恐畏街頭見驚怪。
嗟嗟際際下堂階，獨自竈前來跪拜。
出門願不聞悲哀，郎在任郎回未回。
月明地上人過盡，好語多同皆道來。
卷帷上牀喜不定，與郎裁衣失翻正。
可中三日得相見，重繡錦囊磨鏡面。